b"\n_START_ARTICLE_\nVenusfigurine\n_START_PARAGRAPH_\nVenusfiguriner er samlebegreb for omkring 200 kvindefiguriner, der er fundet i store dele af Europa og fra den mellemste \xc3\xa6ldre stenalder til den sene \xc3\xa6ldre stenalder. De fleste figuriner stammer fra gravettien-perioden i Vesteuropa, mens andre ogs\xc3\xa5 fra Vesteuropa stammer fra den tidligere aurignacienkultur-periode som Venus af Hohle Fels fundet i 2008 og kulstofdateret til for 35.000 \xc3\xa5r siden, og senere eksempler fra madeleinekulturen som Venus af Monruz omkring 11.000 \xc3\xa5r gammel._NEWLINE_Fingurinerne var udsk\xc3\xa5ret af bl\xc3\xb8de stenarter som fedtsten, kalk eller kalksten), knogler eller elfenben eller formet af ler. De sidste er blandt de \xc3\xa6ldste kendte former for keramik.\n_START_SECTION_\nBeskrivelse\n_START_PARAGRAPH_\nHovedparten af venusfigurinerne syntes at v\xc3\xa6re afbildninger af kvinder, og de f\xc3\xb8lger visse kunstneriske konventioner. De fleste af dem er overordnet rombe-formede med det bredeste punkt p\xc3\xa5 midten (hofter/mave). I nogle eksemplarer er visse dele af den kvindelige anatomi overdrevet: mave, hofter, bryster, l\xc3\xa5r og vulva. I mods\xc3\xa6tning hertil er andre anatomiske detaljer nedtonet eller udeladt, is\xc3\xa6r arme og f\xc3\xb8dder. Hovederne er ofte forholdsvis sm\xc3\xa5 og detaljefattige._NEWLINE_Venus fra Willendorf og Venus fra Laussel b\xc3\xa6rer spor af at have v\xc3\xa6ret d\xc3\xa6kket af r\xc3\xb8d okker. Betydningen af det er ikke klar, men normalt antages der at v\xc3\xa6re en religi\xc3\xb8s eller rituel baggrund.\n_START_SECTION_\nDatering\n_START_PARAGRAPH_\nFigurinerne er fundet i hele Europa og forekommer b\xc3\xa5de i aurignacienkulturen (34.000-23.000 f.Kr.), i gravettiankulturen (28.000-22.000) og madeleinekulturen (18.000-10.000). Dateringen er ofte problematisk, da fundkonteksten ofte er mangelfuld eller ikke eksisterende p\xc3\xa5 grund af plyndringer i begyndelsen af 1900'erne. Det er s\xc3\xa5ledes ikke umuligt, at figuriner, der er klassificerede som gravettian, i virkeligheden er \xc3\xa6ldre. Der findes dog figuriner, der med sikkerhed kan klassificeres til  aurignacienperioden blandt andet Galgenbergfigurinen samt dyr- og menneskefiguriner fra Vogelherd i Schwaben i Bayern og Hohlenstein-Stadel ligeledes fra Schwaben. Desuden er der en del figuriner udformet i forg\xc3\xa6ngeligt materiale, der nu er g\xc3\xa5et tabt. Der er en v\xc3\xa6sentlig forskel p\xc3\xa5 figuriner fra gravettiankulturen og fra madeleinekulturen. Ved fund fra gravettiankulturen udg\xc3\xb8r venusfigurinerne hovedparten, mens fund fra madeleinekulturen har v\xc3\xa6ret domineret af dyremotiver end af venusfiguriner. Desuden b\xc3\xa6rer figuriner fra gravettiankulturen sj\xc3\xa6ldent indristede tegn, som er normale p\xc3\xa5 figuriner fra madeleinekulturen.\n_START_SECTION_\nMateriale\n_START_PARAGRAPH_\nFigurinerne er blevet fremstillet i sandsten, gr\xc3\xb8nsten, elfenben, tr\xc3\xa6 og ler. Ved Doln\xc3\xad V\xc4\x9bstonice er der blevet fundet spor af en lerfabrik, der fremstillede br\xc3\xa6ndte venusfiguriner. 99% af alle figuriner fra dette fund er blevet bevidst knust. Den \xc3\xa6ldste fundne venusfigurine (31.000 \xc3\xa5r, aurignacienkulturen. Figurinen kaldes ogs\xc3\xa5 \xe2\x80\x9dDansende Fanny fra Galgenberg\xe2\x80\x9d) og er forarbejdet af den h\xc3\xa5rde bjergart gr\xc3\xb8nsten."